Ungdom som røyker hasj ofte risikerer å få varige hjerneskader og droppe ut av skolen, viser en ny studie.

Det lenge vært debatt om hvorvidt cannabis skal legaliseres, og hvor farlig det egentlig er å røyke hasj.

Rundt seks prosent av norske 15-16-åringer har prøvd cannabis, mens i Danmark er andelen 25 prosent. I tillegg røyker de danske ungdommene oftere.

Les også: Ungdom bruker mindre hasj

Seks danske forskere har nå forsøkt å skape overblikk over konsekvensene. Ifølge arbeidsgruppen har cannabis alvorlige konsekvenser for unge som røyker mye. De risikerer å få varige skader i hjernen. De får også problemer med å være i jobb og fullføre en utdannelse.

– Det er veldig mange unge som røyker hasj, og de røyker altfor ofte, sier Morten Grønbæk, som er direktør ved Statens Institut for Folkesundhed, Syddansk Universitet.

Dropper ut av skolen

Han peker på at det særlig er utsatte unge som ofte tenner en joint.

– Vi kan se at elever på yrkesskoler røyker altfor ofte. For mange er det hver dag. De dropper ofte ut av skolen, sier Grønbæk.

Hvis man røyker hasj en sjelden gang, har begrensede skader. Et stort forbruk henger sammen med:

Økt fravær fra skole og arbeid

Kort utdanningsnivå

Konflikter i det sosiale nettverket

Lettere adgang til hardere stoffer

Kan gi varige hjerneskader

Bruken har også konsekvenser for hjernen, viser rapporten.

– Det verste er nok psykoser. Hvis man starter veldig tidlig, kan utviklingen av hjernen trolig bli hemmet, sier Grønbæk.

Jo mer man røyker, jo større er risikoen for å få en psykose. Cannabis rammer dessuten evnen til å planlegge, lære og huske.

Les også: Hasjrøykere mindre opptatt av jobb

– For de unge er det antagelig varige effekter, sier arbeidsgruppens leder, Merete Nordentoft, som er professor ved Psykiatrisk Center København.

Risikoen for varige skader i hjernen var «det mest uhyggelige» de fant, forteller hun.

Mindre farlig for voksne

Cannabis kan ramme sædkvalitet, gi bronkitt og inneholder kreftfremkallende stoffer. Til gjengjeld er det ikke noe som tyder på at cannabisrøyking fører til kronisk obstruktiv lungesykdom (KOLS), og noen økt risiko for blodpropp er ikke dokumentert.

– Det er et relativt harmløst stoff når man er over 45. Det er mange som har et lavt forbruk, og det er ikke så farlig. En joint en gang i måneden skal man ikke være så redd for.

Ser ikke på positive effekter

Den nye rapporten gir ikke svar på alle spørsmål. Den kommer blant annet ikke inn på de positive effektene av cannabis.

Les også: Cannabis framskynder psykose

Forskning tyder for eksempel på at cannabis kan være smertelindrende og brukes i behandling av posttraumatisk stress.

– Vi har ikke undersøkt dette. Det ville være en selvstendig rapport, sier Merete Nordentoft.

Bør hasj legaliseres?

I rapporten har arbeidsgruppen heller ikke forholdt seg til om cannabis bør legaliseres eller ikke.

Merete Nordentoft er imidlertid imot dette.

– Helsemessig er det ikke noen gode argumenter for et høyere forbruk, sier hun.

Hvis cannabis likevel blir legalisert, bør ikke barn og ungdom kunne kjøpe det, mener Morten Grønbæk.

Referanse

Merete Nordentoft: Rapporten Cannabis og sundhed. 2015. Sammendrag.

© Videnskab.dk. Oversatt av Lars Nygaard for forskning.no.